ત્રીજી કસરત રમતો રમવી તે છે. અત્યારે મારી પ્રીય રમત ટેબલ ટેનીસ છે, જે હું રમું છું. અહીં એક વાત કહેવા જેવી મને લાગે છે. ઘણાં વર્ષો પહેલાંની વાત છે. દેશમાં હતો ત્યારે હું વોલીબોલ રમતો. અહીં આવ્યા પછી કેટલાંક વર્ષો બાદ એક વોલીબોલ ક્લબમાં જોડાયો, ત્યારે મને કહેવામાં આવેલું કે ઘણા લોકો જોડાય છે, પણ પહેલી વાર રમ્યા પછી મોટા ભાગના લોકો ફરી રમવા આવતા નથી, કેમ કે પહેલી જ વાર રમવાને લીધે પગ એવા દુખે કે ફરી રમવાનું નામ લેતા નથી. મારા અનુભવમાં મને વોલીબોલ રમવાથી કશો જ દુખાવો થયો ન હતો કે ખાસ કશો થાક લાગ્યો ન હતો. પરંતુ જ્યારે લાંબા ગાળા બાદ હું ટેબલ ટેનીસ રમ્યો ત્યારે મને થાક પણ ઘણો લાગ્યો હતો, એટલું જ નહીં પગમાં બીજે દીવસે દુખાવો થયો હતો. કદાચ કોઈકને એમ લાગે કે મારી ઉમ્મરને કારણે એમ થયું હશે. પણ હું માનું છું કે ટેબલ ટેનીસ રમવાથી વોલીબોલ કરતાં વધુ શ્રમ પડે છે.